钦定古今图书集成/方舆汇编/边裔典/第095卷 > 《论安南》阙名
## 钦定古今图书集成/方舆汇编/边裔典/第095卷 > 《论安南》阙名

昔汉武帝西征大宛，西南入牂牁、夜郎之墟，南平瓯、
闽暨粤东西，以其馀力定交阯、九真、日南三郡，如反
掌然，何其烈哉！元混一区宇，以宇内之全力，不能下
一安南，何也？汉以文告，而元以兵威也。余观汉武时，
楼船下濑之师，未尝渡富良也，龙编、谅山之域，不以
烦戍卒也。彼且无町畦，吾与之无町畦。《礼》所谓“修其
政不易其俗”者，殆庶几哉？光武能闭西域之关，而不
能忘征侧之叛，虽铜柱标名，千古烂然，而南徼之役，
从此滥觞矣。试即建武之功，方于元鼎，已不可并辔
而驱，而况于元乎？贪墨之吏先携其心，虎狼之习难
革其旧，即得之，能终守之乎？明初擒其罪人而郡县
置之，岂不称烈？然旋复平，旋复叛，则非胜之难也，乃
守之难也。至宣宗时，强将陨干戈，劲兵润草野，粮饷
不继，海内为虚，虽欲不息兵，庸可得耶？后之议者，犹
以三杨弃安南为失策。噫！老成石画，固未易为少年
喜功者道也